Euroopa Liidu Teataja L 333 , 10/12/2002 Lk 0001 - 0002



Nõukogu otsus, 28. november 2002, millega moodustatakse avaliku elu tegelaste kaitsmiseks Euroopa võrk (2002/956/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli 30 lõike 1 punkte a ja c ning artikli 34 lõike 2 punkti c, võttes arvesse Hispaania Kuningriigi algatust, [1] võttes arvesse Euroopa Parlamendi arvamust [2] ning arvestades järgmist: (1) Peale nõukogu 6. detsembri 2001. aasta soovituse, millega luuakse ühine skaala Euroopa Liitu külastavaid avaliku elu tegelasi ähvardavate ohtude hindamiseks, [3] ei ole liidul üldisi õigusakte, standardeid ega käsiraamatuid, mis reguleeriksid avaliku elu tegelaste kaitset sõltumata sellest, kas tegemist on liikmesriigi, ühenduse või kolmanda riigi avaliku elu tegelastega. (2) Ei saa välistada võimalust, et avaliku elu tegelasi rünnatakse. (3) Avaliku elu tegelaste kaitse eest peab vastutama vastuvõttev liikmesriik. Vastuvõtva liikmesriigi kaitsemeetmed põhinevad üksnes selles liikmesriigis kehtivatel õigusnormidel ja asjaomastel rahvusvahelistel lepingutel. (4) Avaliku elu tegelaste sagedasem reisimine liidu piirides nõuab riikide ametiasutuste vahel ametlikku teavitamis- ja konsulteerimiskanalit, ON VASTU VÕTNUD JÄRGMISE OTSUSE: Artikkel 1 1. Avaliku elu tegelaste kaitseks luuakse Euroopa võrk, edaspidi "võrk". 2. Võrk koosneb riiklikest politseiteenistustest ja muudest avaliku elu tegelaste kaitse eest vastutavatest teenistustest. Iga liikmesriik määrab ühe kontaktpunkti. Teave määratud riiklike kontaktpunktide, sealhulgas kõikide edasiste muudatuste kohta, edastatakse nõukogu peasekretariaadile, kes avaldab selle Euroopa Ühenduste Teatajas. Artikkel 2 Käesolevas otsuses tähendab avaliku elu tegelane isikut, kellele on määratud kaitse kooskõlas liikmesriigi siseriikliku õigusega või mõne rahvusvahelise või riigiülese organisatsiooni või institutsiooni määruste alusel. Artikkel 3 1. Võrgu tegevust juhib nõukogu eesistujaks olev liikmesriik. 2. Ka kandidaatriigid ja Europol võivad võrgus osalemiseks oma kontaktpunkti määrata. Eesistujariik kaalub iga üksikjuhtumi puhul eraldi komisjoni ja nõukogu peasekretariaadi osalust võrgu tegevuses vastavalt artikli 4 punktidele a, b, c ja d. Artikkel 4 Võrgul on järgmised eesmärgid: a) edendada teabevahetust võrgus osalevate ametiasutuste vahel, eelkõige: - avaliku elu tegelaste kaitset käsitlevate üldiste ja tehniliste andmete ja kogemuste puhul, - avaliku elu tegelaste kaitse eest vastutavate teenistuste asjaomase personali sobivaimaid valiku- ja koolitamiskriteeriume käsitleva teabe puhul; b) edendada ühiste parimate tavade arendamist seoses võrgus osalevate ametiasutuste operatiivtegevusega; c) edendada võrgus osalevate asutuste ametnike vastastikuseid lähetusi; d) võimaldada võrgus osalevatel asutustel vahetada teavet, suhelda ja arendada ühiseid seisukohti järgmistes küsimustes: - menetlused ja taotlused, et saada vastuvõtvalt liikmesriigilt luba tuua tema territooriumile taotluse esitanud riigi avaliku elu tegelast saatev kaitseteenistus, - ühismeetmed rünnakute ärahoidmiseks, sealhulgas võimalused ametnike ja ressursside kasutamiseks, - protokollid, mis käsitlevad kaitstavale avaliku elu tegelasele delegatsioonide liikumise ajal tagatavat eeliskohtlemist, - koostöö asjaomaste õiguskaitseorganite ja muude riigiasutustega, - massiteabevahendeid käsitlevad soovitused; e) kui avaliku elu tegelase kaitse tuleb tagada vähemalt kahes liikmesriigis, soodustada kooskõlas siseriikliku õigusega turvameetmete rakendamist käsitleva operatiivteabe vahetamist kas kontaktpunktide kaudu või vastutavate teenistuste otsekontaktide kaudu vastavalt kontaktpunktide edastatud teabele. Artikkel 5 Võrk esitab nõukogule igal aastal oma tegevusaruande. Nõukogu hindab võrgu tegevust iga kolme aasta järel. Artikkel 6 Käesolev otsus jõustub järgmisel päeval pärast seda, kui nõukogu on selle vastu võtnud. Brüssel, 28. november 2002 Nõukogu nimel eesistuja B. Haarder [1] EÜT C 42, 15.2.2002, lk 14. [2] Arvamus on esitatud 30. mail 2002 (Euroopa Ühenduste Teatajas seni avaldamata). [3] EÜT C 356, 14.12.2001, lk 1 --------------------------------------------------